Beperkte getal toeskouers voortaan by sportbyeenkomsteSuid-Afrika mag voortaan weer – in beperkte getalle – hul gunstelingsportspanne gaan ondersteun. (Argieffoto: Anesh Debiky/AFP) ŉ Beperkte getal toeskouers sal voortaan by sportbyeenkomste toegelaat word nadat die afsonderingsregulasies onlangs weer verslap is. Luidens ŉ afkondiging van die minister van samewerkende regering en tradisionele sake (Cogta), Nkosazana Dlamini Zuma, in die Staatskoerant word tot 750 toeskouers vir binnenshuise byeenkomste en tot 2 000 toeskouers vir byeenkomste in die buitelug voortaan toegelaat. Indien die perseel te klein is vir die voorgeskrewe getal mense om ŉ sosiale afstand van minstens 1,5 m te handhaaf, mag tot 50% van die beskikbare plek by die venue gebruik word. Dit bly onderhewig aan alle gesondheidsmaatreëls en sosiale afstandhandhawing. Die regulasies geld vir beroeps- én nieberoepsbyeenkomste. “Die daling in die getal [Covid-19-]infeksies, asook beraadslaging met belanghebbendes, het die weg gebaan vir erkende sportliggame om sportbyeenkomste aan te bied,” sê die departement. Die departement het ook ŉ beroep op mense gedoen wat hul sportspanne gaan ondersteun om nie te vergeet dat Covid-19 nog nie iets van die verlede is nie. Die regulasies tree dadelik in werking. Dit is boonop die eerste keer sedert die afsonderingsregulasies in Maart verlede jaar in werking gestel is dat toeskouers weer by sportbyeenkomste in Suid-Afrika toegelaat word.